

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

24 օգոստոսի 2022 թվականի N -Ն

ՏԻԵԶԵՐԱԿԱՆ ՏԵԽՆԻԿԱՅԻ ԵՎ ՕԲՅԵԿՏՆԵՐԻ ՕԳՏԱԳՈՐԾՄԱՆ (ՇԱՀԱԳՈՐԾՄԱՆ), ՄՇԱԿՄԱՆ, ՍՏԵՂԾՄԱՆ, ՓՈՐՁԱՐԿՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ

--------------------------------------------------------------------------------------------------

Ղեկավարվելով «Տիեզերական գործունեության մասին» Հայաստանի Հանրա­­պետության օրենքի 6-րդ հոդվածի 1-ին մասի 2-րդ կետով՝ Հայաստանի Հանրա­պե­տության կառավարությունը ո ր ո շ ու մ է.

1. Հաստատել տիեզերական տեխնիկայի և օբյեկտների օգտագործման (շահագործման), մշակման, ստեղծման, փորձարկման կարգը՝ համաձայն հավելվածի:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

Երևան

Հավելված

ՀՀ կառավարության 2022 թվականի

օգոստոսի 24-ի N -Ն որոշման

Կ Ա Ր Գ

ՏԻԵԶԵՐԱԿԱՆ ՏԵԽՆԻԿԱՅԻ ԵՎ ՕԲՅԵԿՏՆԵՐԻ ՕԳՏԱԳՈՐԾՄԱՆ (ՇԱՀԱԳՈՐԾՄԱՆ), ՄՇԱԿՄԱՆ, ՍՏԵՂԾՄԱՆ, ՓՈՐՁԱՐԿՄԱՆ

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն կարգով կարգավորվում են Հայաստանի Հանրապետության տարած­քում տիեզերական տեխնիկայի և օբյեկտների օգտագործման (շահա­գործ­ման), մշակման, ստեղծման, փորձարկման գործընթացներին առնչվող հարաբե­րու­թյունները:

2. Սույն կարգում օգտագործվում են հետևյալ հիմնական հասկացու­թյուն­ները՝

**1) արտադրող՝ սույն կարգի իմաստով** ցանկացած լիցենզավորված իրավա­բանական անձ, որը նախագծում և (կամ) արտադրում է տիեզերական տեխնիկա կամ օբյեկտ կամ ունի նախագծված և (կամ) արտադրված արտադրանք` սեփական անվանմամբ կամ իր ապրանքային նշանի անվանմամբ շուկայահանման նպատակով.

2) **պատվիրատու**՝սույն կարգի իմաստովիրավաբանական կամ ֆիզի­կա­կան անձ, որն արտադրողի հետ կնքված պայմանագրի հիման վրա տալիս է պատվեր՝ ստեղծված կամ մշակված տիեզերական տեխնիկան և (կամ) օբյեկտը ձեռք բերելու համար.

3) **լիազոր մարմին**՝տիեզերական գործունեության ոլորտներում Կառավա­րության քաղաքականությունը մշակող և իրականացնող մարմին:

2. ՏԻԵԶԵՐԱԿԱՆ ՏԵԽՆԻԿԱՅԻ ԵՎ ՕԲՅԵԿՏՆԵՐԻ ՕԳՏԱԳՈՐԾՄԱՆ (ՇԱՀԱԳՈՐԾՄԱՆ), ՄՇԱԿՄԱՆ, ՍՏԵՂԾՄԱՆ, ՓՈՐՁԱՐԿՄԱՆ ԳՈՐԾԸՆԹԱՑՆԵՐԻ ԿԱՆՈՆԱԿԱՐԳՈՒՄԸ

3. Տիեզերական տեխնիկայի և օբյեկտների օգտագործման (շահագործ­ման), մշակման, ստեղծման, փորձարկման գործընթացներն արտադրողի և պատ­վիրատուի միջև կարգավորվում են պայմանագրային հիմունքներով՝ պատվի­րա­տուի կողմից ներկայացված տեխնիկական բնութագրերին համապատասխան:

4. Աշխատանքային յուրաքանչյուր փուլի ավարտից հետո պատվիրատուի և արտադրողի մասնակցությամբ կազմվում է կատարված աշխատանքների հանձնման-ընդունման ակտ:

5. Արտադրական գործընթացների ընդհանուր համակարգումն իրակա­նաց­նում է նախագծող կազմակերպությունը:

6. Տիեզերական տեխնիկայի և օբյեկտների նախագծային փաստաթղթերով սահմանված տեխնիկական պահանջներին համապատասխանությունը և պայմա­նագրային երաշխիքային ժամկետները շահագործման հանձնելու պարտադիր պայմաններն են:

7. Շահագործման ենթակա արտադրատեսակի հանձնման-ընդունման գործընթացն իրականացվում է պատվիրատուի և արտադրողի համատեղ կազմած արձանագրությամբ: Հանձնման-ընդունման գործընթացի ավարտից հետո արտադ­րողը եռօրյա ժամկետում պատվիրատուին է փոխանցում շահագործման անհրաժեշտ տեխնիկական փաստաթղթերի ամփոփ փաթեթը:

3. ՏԻԵԶԵՐԱԿԱՆ ՏԵԽՆԻԿԱՅԻ ԵՎ ՕԲՅԵԿՏՆԵՐԻ ՕԳՏԱԳՈՐԾՄԱՆ (ՇԱՀԱԳՈՐԾՄԱՆ), ՄՇԱԿՄԱՆ, ՍՏԵՂԾՄԱՆ, ՓՈՐՁԱՐԿՄԱՆ ՏԵԽՆՈԼՈԳԻԱԿԱՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՈՒՄԸ

8. Տիեզերական տեխնիկայի և օբյեկտների օգտագործման (շահագործ­ման), մշակման, ստեղծման, փորձարկման տեխնոլոգիական գործընթացները ներառում են տեխնոլոգիական ապահովման համակարգը (այսուհետ` տեխնո­լոգիական համակարգ), որն օժանդակում է «հետազոտություն-նախագծում-արտադրություն» ցիկլի փուլերի փոխգործակցման արդյունավետ քայլերի ընտրու­թյունը՝ ապահովելով նախագծման և արտադրության գործընթացներում որակի և հուսալիության պահանջվող չափանիշները:

9. Տեխնոլոգիական ապահովման համակարգը նախատեսում է՝

1) տեխնոլոգիական իրագործելիության կանխատեսում, հիմնավորում և գնահատում.

2) տեխնոլոգիական խնդիրների նպատակային լուծման նախադրյալների ապահովում՝ զարգացման պլանների, ուղղությունների կանխատեսում և իրագոր­ծում.

3) նախագծային և փորձակոնստրուկտորական տեխնոլոգիական առաջնա­հերթությունների ճշգրտում և սահմանում.

4) տիեզերական սարքաշինության անհրաժեշտ արտադրական բազայի և որակի ապահովում.

5) նախագծային, փորձակոնստրուկտորական, հետազոտական և արտադրա­կան գործընթացների և ընթացակարգերի հաջորդական իրականացման արդյունք­ների համակարգված տեղեկատվական հենքի ձևավորվում:

10. Տիեզերական տեխնիկայի և օբյեկտների մշակումն ու ստեղծումը ներառում են հետևյալ գործընթացները՝

1) տեխնիկական պայմանների (տեխնիկական կանոնակարգերի) պահանջ­ների հստակեցում և համապատասխանեցում.

2) առաջադրված տեխնիկական պայմանների հիման վրա, փորձանմուշ­ների (մոդելների) աշխատանքային տեխնիկական մասնագրերի կազմում, նախագծի իրագործելիության որոշում, էսքիզային և մանրամասն նախագծում, ռիսկերի կանխատեսում և գնահատում, տեխնոլոգիական գործընթացների մշակում և ճշգրտում.

3) տեխնիկական և կազմակերպչական հայեցակարգերի իրագոր­ծելիու­թյան գնահատում` արտադրության կազմակերպման ժամանակացույցի, շահա­գործ­ման, պահպանման և ծախսերի հետ կապված սահմանափակումների սահ­մանում.

4) տիեզերական մեկնարկային համալիրների և ղեկավարման կենտրոն­ների նախագծում, կառուցում և տեխնոլոգիական սարքավորումներով կահա­վորում:

11. Նախագծակոնստրուկտորական աշխատանքները ներառում են՝

1) ծրագրի ժամանակացույցի մշակում.

2) անհրաժեշտ սարքավորումների, դրանց մատակարարների վերլուծու­թյուն և ընտրություն.

3) տիեզերական սարքաշինության տեխնիկական և կազմակերպչական իրագործելիության, անվտանգության, հուսալիության և ռիսկերի գնահատում.

4) օրենքով սահմանված կարգով տեխնիկատնտեսական և (կամ) ֆինան­սատնտեսական հիմնավորման մշակում.

5) նախագծային և տեխնոլոգիական փաստաթղթերի մշակում, ներառյալ՝ տիեզերական սարքերի և բաղադրամասերի հավաքման, ինտեգրման և փոր­ձարկ­ման ժամանակացույցերը.

6) տեխնիկական պայմանների համաձայն նախագծակոնստրուկտորական աշխատանքների կատարման հաջորդականության հստակեցում.

7) մշակված տեխնիկական լուծումների՝ արտոնագրային և հեղինակային իրավունքների հետ համապատասխանության հիմնավորում.

8) տեխնիկական կանոնակարգերով սահմանված հիմնական տեխնի­կա­կան բնութագրերի և գործառնական ցուցանիշների հիմնավորում:

12. Տիեզերական տեխնիկայի և օբյեկտների օգտագործման (շահագործ­ման) և փորձարկման աշխատանքների կատարման ընթացքում անվտանգության ապահովման հիմնական պահանջների ու պայմանների պահպանումը պարտադիր է: Նման աշխատանքների կատարման ընթացքում անվտանգության ապահովման հիմնական պահանջներն ու պայմաններն են՝

1) տիեզերական տեխնիկայի և օբյեկտների օգտագործման (շահագործ­ման), մշակման, ստեղծման, փորձարկման անվտանգության ապահովման միջո­ցառումների պլանավորումը, կազմակերպումը, պատասխանատվությունը և վերա­հսկումն իրականացնում են վերոնշյալ գործառույթներում ընդգրկված բոլոր պատասխանատու անձինք և կազմակերպությունների ղեկավարները` ՀՀ օրենսդրու­թյամբ սահմանված, ինչպես նաև այլ փաստաթղթերով նախատեսված անվտան­գության պահանջների պարտադիր կատարմամբ կարգավորող իրավական ակտերի պահանջներին համապատասխան.

2) տեխնոլոգիական բոլոր փուլերի պատասխանատուներն իրենց իրա­վա­սության սահմաններում իրականացնում են անվտանգության նորմատիվ փաս­տաթղթերի և հրդեհային անվտանգության վերաբերյալ այլ ակտերի մշակման կազմակերպումը և հաստատումը.

3) տեխնոլոգիական գործընթացների բոլոր փուլերում ընդգրկված մասնա­կիցների կողմից սահմանված անվտանգության նորմերի և միջոցառումների անվերապահ և ճշգրիտ կատարումը.

4) բնակչության և շրջակա միջավայրի անվտանգությանը սպառնացող վտանգի դեպքում լիազոր մարմնին, պետական ​​մարմիններին, կազմա­կեր­պու­թյուն­ներին և քաղաքացիներին ժամանակին տեղեկացնելը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏԻ ԱՇԽԱՏԱԿԱԶՄԻ

ՂԵԿԱՎԱՐԻ ՏԵՂԱԿԱԼ Բ. ԲԱԴԱԼՅԱՆ